Туй һуйырға бара торған көн етеү менән, барлығы өс-дүрт оҙаҡ һәм бер-ике яңғыҙ һыбай, туй һуйыусы ҡоҙалар булып, ҡыҙҙың атаһына туй һуйырға баралар. Был ҡоҙаларҙы туй алырға килгән ҡоҙалар ҡаршылар өсөн яланға сығып тора. Быларҙың береһенең ҡулында яулыҡ (ҡот) була. Ҡоҙалар килеп етеү менән, уларға ҡотто күрһәтеп, ауылға табан алдан ҡаса. Уның артынан һыбай барған ҡоҙалар ҡыуа. Арбалы булғандары ла һыбайҙарҙан ҡалышмаҫ өсөн ҡот артынан саң-томан (ҡышын ҡар) борҡотоп, арбалары менән ҡыуырға тотоналар. Сабышып барғанда ҡаршы сыҡҡан ҡоҙаларҙың ҡайһы берҙәре арбалы ҡоҙаларҙың бүректәрен ат өҫтөнән тартып алып ҡаса, ауылға ул ҡоҙаны яланбаш алып инә.